b'\n_START_ARTICLE_\nDavid Cameron\n_START_SECTION_\nFam\xc3\xadlia\n_START_PARAGRAPH_\nDavid Cameron va n\xc3\xa9ixer a Londres, per\xc3\xb2 es va criar a Peasemore, prop de Newbury (comtat de Berkshire). Fill d\'Ian Donald Cameron, un corredor de borsa retirat, i de la seva esposa Mary Fleur Cameron, jutgessa de pau retirada i filla de Sir William Malcolm Mount, segon bar\xc3\xb3 de Wasing. Els seus pares es casaren el 20 d\'octubre de 1962, i encara estan vius. Compta a m\xc3\xa9s amb un germ\xc3\xa0, Allan Alexander, nascut el 1963 i de professi\xc3\xb3 advocat i membre del Consell de la Reina._NEWLINE_El seu pare va n\xc3\xa9ixer a Blaimore House, prop de Huntly, a Aberdeen (Esc\xc3\xb2cia). La casa familiar va ser constru\xc3\xafda per Alexander Geddes, el rebesavi de David Cameron per la l\xc3\xadnia materna del seu avi, Ewen Donald Cameron, que va tornar a Esc\xc3\xb2cia el 1880 despr\xc3\xa9s de fer fortuna amb el negoci del gra a Chicago. La fam\xc3\xadlia Cameron procedeix de l\'antic clan escoc\xc3\xa8s dels Cameron, assentats a Inverness, a la regi\xc3\xb3 escocesa dels Highlands. Cameron t\xc3\xa9 ascend\xc3\xa8ncia directa anglesa i escocesa, i m\xc3\xa9s llunyana, alemanya i jueva asquenazita. Despr\xc3\xa9s del Refer\xc3\xa8ndum sobre la perman\xc3\xa8ncia del Regne Unit dins la UE, Cameron va anunciar la seva ren\xc3\xbancia com a primer ministre. Ser\xc3\xa0 succe\xc3\xaft per Theresa May el 13 de juliol de 2016.\n_START_SECTION_\nAvantpassats en el m\xc3\xb3n de les finances\n_START_PARAGRAPH_\nLa seva fam\xc3\xadlia paterna t\xc3\xa9 una llarga hist\xc3\xb2ria en el m\xc3\xb3n de les finances. El seu pare va ser director de l\'agent immobiliari John D. Wood i soci s\xc3\xa8nior de l\'ag\xc3\xa8ncia de corredors de borsa Panmure Gordon, la mateixa a qu\xc3\xa8 va pert\xc3\xa0nyer el seu besavi, Arthur Francis Levita, germ\xc3\xa0 de Sir Cecil Levita. El seu rebesavi Emile Levita, un home de negocis jueu alemany que va obtenir la nacionalitat anglesa el 1871, va dirigir el Chartered Bank de l\'\xc3\x8dndia, Austr\xc3\xa0lia i la Xina, que es convertiria en el Standard Chartered Bank, el 1969. La seva esposa i rebes\xc3\xa0via de David Cameron procedia dels R\xc3\xa9e, una rica fam\xc3\xadlia jueva danesa. El seu besavi Arthur Francis Levita, i el seu rebesavi Sir Ewen Cameron, director de l\'oficina a Londres del Banc de Hong Kong i Xangai, van exercir un paper important en les negociacions dirigides pels Rothschild amb el governador del Banc del Jap\xc3\xb3, i despr\xc3\xa9s Primer Ministre japon\xc3\xa8s, Takahashi Korekiyo, per a la venda de bons durant la Guerra russojaponesa (1904-1905). Un altre dels seus besavis, Ewen Allan Cameron, soci s\xc3\xa8nior de la signatura Panmure Gordon, tamb\xc3\xa9 va ser una destacada figura en el m\xc3\xb3n financer que va treballar en el departament de pr\xc3\xa9stecs estrangers per a la Xina, creat pel llavors governador del Banc d\'Anglaterra, Montagu Norman, al novembre de 1935.\n_START_SECTION_\nAvantpassats a l\'aristocr\xc3\xa0cia i la pol\xc3\xadtica\n_START_PARAGRAPH_\nDavid Cameron \xc3\xa9s descendent directe del Rei Guillem IV d\'Anglaterra, oncle i predecessor en el tron de la Reina Victoria, i de la seva amant, l\'actriu irlandesa Dorothea Jordan. Aquesta l\xc3\xadnia success\xc3\xb2ria il\xc2\xb7leg\xc3\xadtima del monarca comen\xc3\xa7a amb la sisena filla d\'aquest i Jordan, Lady Elizabeth Fitz-Clarence, i segueix a trav\xc3\xa9s de cinc generacions de dones fins a Enid Agnes Maud Levita, \xc3\xa0via paterna de David Cameron. L\'\xc3\xa0via materna del seu pare, Stephanie Levita, era filla del cirurgi\xc3\xa0 Sir Alfred Cooper, i germana de l\'escriptor i pol\xc3\xadtic conservador Duff Cooper, primer vescomte de Norwich, marit de la famosa actriu i celebritat Lady Diana Cooper, filla del vuit\xc3\xa8 duc de Rutland. La seva \xc3\xa0via Enid Agnes Maud Levita, que tamb\xc3\xa9 era neboda de Sir Cecil Levita, president del Consell del Comtat de Londres, va contreure segon matrimoni amb el fill petit de Joseph Watson, primer bar\xc3\xb3 de Manton. A trav\xc3\xa9s dels Manton, David Cameron t\xc3\xa9 parentiu amb Alexander Fermor-Hesketh, tercer bar\xc3\xb3 de Hesketh, l\xc3\xadder dels Conservadors a la Cambra dels Lords entre 1991 i 1993 i tresorer del Partit Conservador des de 2003. L\'avi matern de David Cameron era sir William Mount, segon bar\xc3\xb3 de Mount, oficial de l\'Ex\xc3\xa8rcit i comissari principal del comtat de Berkshire, i fill de sir William Mount, primer bar\xc3\xb3 de Mount, membre del Parlament pel Partit Conservador per la circumscripci\xc3\xb3 electoral de Newbury entre 1918 i 1922. La bes\xc3\xa0via paterna de la mare de David Cameron, Lady Anada Matilda Alice Fielding, era filla de William Fielding, set\xc3\xa8 comte de Denbigh, cortes\xc3\xa0 i camarlenc de Guillem IV.\n_START_SECTION_\nAltres relacions familiars importants\n_START_PARAGRAPH_\nDavid Cameron \xc3\xa9s nebot de Sir William Dugdale, president de l\'Aston Villa entre 1975 i 1982 i cunyat de la difunta Lady Dugdale, dama de companyia de la reina Isabel II des de 1955 fins a la seva mort el 2004. Tamb\xc3\xa9 \xc3\xa9s cos\xc3\xad del realitzador i director de documentals Joshua Dugdale, nascut a Birmingham. Tamb\xc3\xa9 \xc3\xa9s cos\xc3\xad de diverses personalitats pol\xc3\xadtiques, culturals i socials angleses, com l\'editor i literat Rupert Hart-Davis, el presentador de televisi\xc3\xb3 Adam Hart-Davis i el periodista i escriptor Duff Hart-Davis, dels germans Boris Johnson, alcalde de Londres i membre del Parlament pel Partit Conservador per la circumscripci\xc3\xb3 electoral de Henley, Jo Johnson, membre del Parlament pel Partit Conservador per la circumscripci\xc3\xb3 electoral d\'Orpington i Rachel Johnson, i de Ferdinand Mount, escriptor i cr\xc3\xadtic pol\xc3\xadtic, Anthony Powell, John Julius Norwich, Artemis Cooper, Allegra Huston, Cary Elwes, Damian Elwes i Cassian Elwes.\n_START_SECTION_\nHeatherdown Preparatory School\n_START_PARAGRAPH_\nDavid Cameron va acudir des dels set anys a la Heatherdown Preparatory School, una prestigiosa escola privada situada a Winkfield, comtat de Berkshire, centre que va comptar entre els seus alumnes amb els pr\xc3\xadnceps Andreu de York i Eduard de Wessex. L\'escola va tancar els anys 80, i actualment els seus terrenys els ocupa la tamb\xc3\xa9 privada Licensed Victuallers \'School. Els excel\xc2\xb7lents resultats acad\xc3\xa8mics que va obtenir David Cameron li permeteren d\'acabar la seva educaci\xc3\xb3 prim\xc3\xa0ria gaireb\xc3\xa9 dos anys abans del previst. Durant la seva estada en aquest col\xc2\xb7legi va fer amistat amb Peter Getty, n\xc3\xa9t del multimilionari anglo-americ\xc3\xa0 Jean Paul Getty.\n_START_SECTION_\nEton College\n_START_PARAGRAPH_\nDes dels tretze anys va anar al prestigi\xc3\xb3s col\xc2\xb7legi de Eton, igual que el seu pare i el seu germ\xc3\xa0 gran Alexander, on va demostrar inter\xc3\xa8s en el m\xc3\xb3n de l\'art. Eton \xc3\xa9s considerada com l\'escola m\xc3\xa9s prestigiosa del m\xc3\xb3n, i bressol d\'homes d\'Estat anglesos. Va ser aqu\xc3\xad on, el maig de 1983, sis setmanes abans d\'obtenir el seu graduat en O-Level, es va veure embolicat en un cas de venda i consum de marihuana. Cameron, per\xc3\xb2, no va ser expulsat del col\xc2\xb7legi en admetre el seu consum i no haver participat en la seva venda, encara que s\xc3\xad que va ser castigat a no abandonar el recinte de l\'escola i a copiar 500 l\xc3\xadnies del text en llat\xc3\xad de les Ge\xc3\xb2rgiques, de Virgili. Despr\xc3\xa9s de superar aquest episodi i aprovar 12 O-Levels (equivalent a Espanya a l\'Educaci\xc3\xb3 Secund\xc3\xa0ria Obligat\xc3\xb2ria), va decidir orientar els seus estudis de tres A-Levels (equivalent a Espanya al Batxillerat) cap a la Hist\xc3\xb2ria de l\'Art, Hist\xc3\xb2ria General i Economia i Pol\xc3\xadtica._NEWLINE_Despr\xc3\xa9s de graduar-se a Eton el 1984, va decidir dedicar nou mesos abans d\'entrar a la universitat per a preparar professionalment. Va comen\xc3\xa7ar treballant per al parlamentari conservador per Lewes, Tim Rathbone, el seu padr\xc3\xad pol\xc3\xadtic, amb el qual va estar tres mesos i va con\xc3\xa8ixer per primera vegada el funcionament de la Cambra dels Comuns del Regne Unit. Per influ\xc3\xa8ncia del seu pare, va marxar a Hong Kong, on va treballar tres mesos com a administratiu per a la multinacional Jardine Matheson. En tornar de Hong Kong, Cameron va visitar les ciutats russes de Yalta i Moscou. En elles, dos ciutadans russos van mantenir converses amb Cameron. M\xc3\xa9s tard, un professor li comentaria que aquestes persones probablement eren agents de la KGB que van intentar persuadir-lo d\'entrar a formar part d\'aquesta ag\xc3\xa8ncia d\'intel\xc2\xb7lig\xc3\xa8ncia secreta sovi\xc3\xa8tica.\n_START_SECTION_\nUniversitat d\'Oxford\n_START_PARAGRAPH_\nDespr\xc3\xa9s d\'aquests nou mesos, va presentar la sol\xc2\xb7licitud d\'acc\xc3\xa9s a la Universitat d\'Oxford, on va entrar a formar part com a alumne despr\xc3\xa9s de superar amb \xc3\xa8xit les proves pertinents. All\xc3\xa0 va estudiar al Brasenose College, la seva primera opci\xc3\xb3, on es va llicenciar en Pol\xc3\xadtica, Economia i Filosofia. El seu tutor, el professor Vernon Bogdanor, el va descriure com "un dels estudiants m\xc3\xa9s capa\xc3\xa7os als que havia ensenyat, amb una visi\xc3\xb3 pol\xc3\xadtica conservadora moderada i sensata". Tanmateix, durant un debat el 2006, el professor Bogdanor ratllaria al seu ex alumne de "conf\xc3\xbas" i "contradictori" en el seu discurs sobre la reforma de la llei de drets humans anglesa._NEWLINE_Mentre va ser a Oxford, va formar part de l\'Octagon Club, i de l\'exclusiu Bullingdon Club, amb mala fama i c\xc3\xa8lebre pel vandalisme i la tend\xc3\xa8ncia a l\'embriaguesa dels seus membres estudiantils majorit\xc3\xa0riament aristocr\xc3\xa0tics, on va coincidir amb l\'actual alcalde de Londres, el seu cos\xc3\xad Boris Johnson, del Partit Conservador. Tamb\xc3\xa9 va ser capit\xc3\xa0 de l\'equip de tennis del Brasenose College._NEWLINE_Cameron es va graduar amb honors el 1988 com a primer de la seva promoci\xc3\xb3. Encara mant\xc3\xa9 estrets contactes amb antics companys d\'universitat, com Boris Johnson o el reverend James Hand.\n_START_SECTION_\nDepartament d\'Investigaci\xc3\xb3 del Partit Conservador\n_START_PARAGRAPH_\nDespr\xc3\xa9s de graduar-se a la universitat, Cameron va treballar al Departament d\'Investigaci\xc3\xb3 del Partit Conservador entre 1988 i 1993. En un reportatge del diari The Mail on Sunday, editat el 18 de mar\xc3\xa7 de 2007, es deia que el dia que Cameron va tenir l\'entrevista de treball a les oficines centrals del Partit Conservador, es va rebre una trucada en la seu precedent a Buckingham Palace. L\'home que estava a l\'altre costat del tel\xc3\xa8fon va dir: " Tinc const\xc3\xa0ncia que vost\xc3\xa8s estan a punt d\'entrevistar David Cameron. He fet tot el que estava a les meves mans per a dissuadir-lo (a Cameron) de perdre el temps en pol\xc3\xadtica, per\xc3\xb2 he fallat. Truco per dir-los que coneixeran a un jove veritablement admirable"._NEWLINE_El 1991 Cameron va ser enviat al 10 de Downing Street per a col\xc2\xb7laborar amb el llavors primer ministre John Major en la preparaci\xc3\xb3 de les seves compareixences setmanals a la Cambra dels Comuns del Regne Unit (Prime Minister s Creative). M\xc3\xa9s tard es va convertir en el cap de la secci\xc3\xb3 pol\xc3\xadtica del Departament d\'Investigaci\xc3\xb3 del partit, i l\'agost de 1991 va passar a col\xc2\xb7laborar amb Judith Chaplin durant la seva etapa com a secret\xc3\xa0ria personal del Primer Ministre._NEWLINE_Va treballar a Londres com a director de comunicacions de l\'empresa Carlton Communications fins que el 2001 es va ser elegit diputat per la circumscripci\xc3\xb3 de Witney. El 2003 va passar a formar part del gabinet de l\'oposici\xc3\xb3 i, aquest mateix any, es va convertir en el vicepresident del partit. El 6 de desembre de 2005 va ser escollit l\xc3\xadder del Partit Conservador._NEWLINE_David Cameron es va casar l\'1 de juny de 1996 amb la Hon Samantha Sheffield (filla del baronnet Lord Sheffield), i han tingut quatre fills: Ivan (que va morir el dia 25 de febrer de 2009 a la matinada al St. Mary s Hospital de Londres ique patia par\xc3\xa0lisi cerebral i una de les variants m\xc3\xa9s serioses de l\'epil\xc3\xa8psia, la s\xc3\xadndrome d\'Ohtahara, des del naixement), Nancy, Arthur Elwen i Florence Rose Endellion. A m\xc3\xa9s est\xc3\xa0 emparentat, encara que de forma molt llunyana, amb la Fam\xc3\xadlia Real Brit\xc3\xa0nica._NEWLINE_El 2009 va excusar-se davant la comunitat gai per l\'acci\xc3\xb3 del Partit Tory dirigit per Margaret Thatcher contra la comunitat quan ella va aprovar l\'article de la llei del govern local hom\xc3\xb2foba Secci\xc3\xb3 28, 2A del 1988.\n_START_SECTION_\nProtestes estudiantils per retallades i alts costos a l\'educaci\xc3\xb3\n_START_PARAGRAPH_\nEls escolars van sortir de classe per unir-se als estudiants universitaris en marxes de protesta locals a tot el Regne Unit. Els estudiants protestaven contra els plans d\'augmentar les taxes de matr\xc3\xadcula a Anglaterra a \xc2\xa3 9.000 per any i de retirar el finan\xc3\xa7ament p\xc3\xbablic dels pressupostos destinats a l\'ensenyament universitari de moltes mat\xc3\xa8ries._NEWLINE_Hi va haver 32 detencions - principalment per delictes contra l\'ordre p\xc3\xbablic i danys criminals, d\'acord amb la Policia Metropolitana. Entre els 17 ferits, els dos oficials i 11 membres del p\xc3\xbablic van ser tractats a l\'hospital per ferides menors. Ning\xc3\xba no va resultar ferit de gravetat._NEWLINE_El portaveu del primer ministre va dir: "Les persones tenen dret a participar en la protesta legal i pac\xc3\xadfica, per\xc3\xb2 no hi ha lloc per a la viol\xc3\xa8ncia o la intimidaci\xc3\xb3".\n_START_SECTION_\nRefer\xc3\xa8ndum sobre la secessi\xc3\xb3 d\'Esc\xc3\xb2cia\n_START_PARAGRAPH_\nEl suport a l\'eventual independ\xc3\xa8ncia d\'Esc\xc3\xb2cia del Regne Unit \xc3\xa9s m\xc3\xa9s gran entre els anglesos i els gal\xc2\xb7lesos que entre els mateixos ciutadans escocesos, segons es despr\xc3\xa8n d\'una enquesta elaborada per YouGov i publicada pel diari \'The Sun\'._NEWLINE_L\'estudi, basat en entrevistes realitzades a 1.175 escocesos i 2.159 gal\xc2\xb7lesos i anglesos, reflecteix que nom\xc3\xa9s el 29 per cent dels escocesos recolza la independ\xc3\xa8ncia d\'Esc\xc3\xb2cia respecte del 41 per cent d\'anglesos i gal\xc2\xb7lesos que donen suport a la secessi\xc3\xb3 d\'aquest territori._NEWLINE_L\'independentista Partit Nacional Escoc\xc3\xa8s (amb majoria absoluta al Parlament escoc\xc3\xa8s obtingut en les flamants eleccions) va prometre celebrar un refer\xc3\xa8ndum d\'independ\xc3\xa8ncia per als pr\xc3\xb2xims cinc anys. Per la seva part el primer ministre David Cameron va prometre defensar la unitat brit\xc3\xa0nica amb "cada fibra" del seu cos i va expressar: "Vull que fem una defensa optimista i edificant sobre per qu\xc3\xa8 som millors junts". Tot i aix\xc3\xad, recentment ha expressat que estaria disposat a permetre un refer\xc3\xa8ndum sobre la independ\xc3\xa8ncia.'